**กสอ. จุดประกาย “ฟู้ดทรัคเชียงใหม่” มุ่งยกระดับมาตรฐานสู่ Street Food ทั่วทุกภูมิภาค**

จ.เชียงใหม่ 21 ธันวาคม 2561 : นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานพิธีเปิดงานสัมมนาในหัวข้อ “ฟู้ดทรัคเชียงใหม่ สร้างโอกาสก้าวธุรกิจไปกับมืออาชีพ” ถ่ายทอดความรู้และประสบการณ์จากวิทยากรระดับมืออาชีพในวงการอาหารมากว่า 30 ปี โดยมีนางยุพรัตน์ ศตวิริยะ ผู้อำนวยการกองพัฒนาขีดความสามารถธุรกิจอุตสาหกรรม กล่าวรายงาน ณ โรงแรมอิมพีเรียล แม่ปิง จ.เชียงใหม่

ธุรกิจรถจำหน่ายสินค้าเคลื่อนที่ หรือ ฟู้ดทรัค เป็นสาขาอุตสาหกรรมใหม่ของประเทศไทยที่มีอัตราการเติบโตอย่างรวดเร็ว จากสถิติในปี พ.ศ. 2558-2559 ได้ขยายตัวปีละประมาณ 100% โดยปัจจุบันทั่วประเทศมีรถฟู้ดทรัค กว่า 1,500 คัน และคาดว่าจะเติบโตเพิ่มขึ้นจากเดิมไป 3,500 คันทั่วประเทศ ภายในระยะเวลา 5 ปี

ดังนั้น​ เพื่อสร้างความตระหนักถึงโอกาสและสามารถต่อยอดสู่การพัฒนาศักยภาพกลุ่มธุรกิจฟู้ดทรัคในเขตภาคเหนือตอนบนให้กับนักธุรกิจและผู้สนใจทั่วไป โดยกระตุ้นให้เกิดการเชื่อมโยงกันระหว่างผู้ประกอบการ SMEs กับความต้องการของตลาด กองพัฒนาขีดความสามารถธุรกิจอุตสาหกรรม ได้ร่วมกับ ศูนย์ส่งเสริมอุตสาหกรรมภาคที่ 1 กรมส่งเสริมอุตสาหกรรม จัดสัมมนาในหัวข้อดังกล่าว​ ผ่านโครงการเพิ่มขีดความสามารถธุรกิจอุตสาหกรรมฟู้ดทรัค โดยในปี 2562 เน้นสร้างความเข้มแข็งของผู้ประกอบการ SMEs ให้มีมาตรฐาน และส่งเสริมให้เกิดการนำนวัตกรรมและเทคโนโลยีมาสนับสนุนการพัฒนาผลิตภัณฑ์และบริการ​ รวมไปถึงการพัฒนาช่องทางการตลาดในเชิงรุกทั้งภายในประเทศและต่างประเทศ โดยมีผู้เข้าร่วมสัมมนาทั้งสิ้นจำนวน 120 คน

ทั้งนี้ กรมส่งเสริมอุตสาหกรรมได้ยกระดับโครงการเพิ่มขีดความสามารถธุรกิจอุตสาหกรรมฟู้ดทรัค ให้เป็นหนึ่งในโครงการเรือธงหรือ Flagship ของกรมฯ โดยได้เตรียมออกมาตรการผลักดันและส่งเสริมที่เรียกว่า “สมาร์ทโฟร์ฟู้ดทรัค (SMART 4 Food Truck)” ประกอบด้วยการพัฒนาสร้างมาตรฐานในส่วนสำคัญต่างๆ 4 ส่วน ได้แก่

1. มาตรฐานคนที่ทำอาหารบนรถฟู้ดทรัค

2. มาตรฐานของครัวบนรถฟู้ดทรัค

3. มาตรฐานของตัวรถฟู้ดทรัค

4. มาตรฐานตลาดที่เป็นทั้งตัวตลาดที่เป็นสถานที่ (Market Place)

มาตรฐานทั้ง 4 นี้ จะมีส่วนช่วยยกระดับอุตสาหกรรมฟู้ดทรัคให้เติบโตแบบแข็งแรงอย่างยั่งยืน โดยมุ่งหวังขยายออกสู่ทุกภูมิภาคจนเกิดการเชื่อมโยงกันระหว่างผู้ประกอบการทั่วประเทศ## PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว